Ana Maria (Brânză) Popescu regretă că nu a dat mâna cu ministrul Sporturilor: "Mesajul meu rămâne același".
Sportiva Ana Maria Popescu (fostă Brânză) a transmis joi un mesaj în care își exprimă regretul pentru că l-a evitat pe Eduard Novak atunci când ministrul Sportului i-a întins mâna. Ea adaugă însă că nu își schimbă mesajul după ce a câștigat medalia de argint la Jocurile Olimpice.
"Apreciez mesajul domnului ministru Eduard Novak", a spus Ana Maria Popescu, după ce ministrul și-a cerut scuze."Sunt de părere că niciodată nu este prea târziu pentru a îndrepta lucrurile. Drept urmare, consider că este de datoria mea să fac unele precizări. Asta nu înainte de a-mi cere scuze față de gestul nepoliticos de a nu răspunde strângerii de mână tuturor oficialilor prezenți", a completat ea.Sportiva a ținut să precizeze că declarațiile sale la revenirea în țară nu au fost un atac la persoană, ci un "strigăt" la subfinanțării sportului românesc."Am urmărit articolele/părerile/comentariile din ultimele zile și le mulțumesc celor care au înțeles că mesajul meu nu a fost un atac la persoană, ci mai de grabă, strigătul unui om care a reușit indiferent de condiții, dar care își dorește ca cei mici să nu mai fie nevoiți să parcurgă aceleași etape… lipsuri materiale, competiții ratate din lipsa de fonduri, echipamente obosite de vreme și alte obstacole care îi împiedică încă "din fașă" să-și atingă adevăratul potențial.Mesajul meu rămâne același. Dacă nu vom face echipă, nu vom mai exista pe harta sportului mondial! Dacă nu ne vom îngriji cum se cuvine de propria bucățică, nu vom reuși să fim mai buni! Dacă vom fi interesați de "capra vecinului", doar vom privi cu jind la cei care ajung în vârf! Și nu în ultimul rând, dacă nu vom avea curajul să visăm și îndrăzneala să acționăm, nu vom putea ști niciodată dacă am fi putut să realizăm ceea ce ne-am dorit!", a mai scris Ana Maria Popescu, pe contul său de Facebook."Am spus-o în repetate rânduri… când dorința de performanță va fi mai mare decât orgoliile, sportul (și nu numai) va avea de câștigat! Și poate că acest episod este o lecție din care avem cu toții de învățat. Și, DA, eu chiar îi doresc sportivului Eduard Novak să se întoarcă cu medalia de aur de la Jocurile Paralimpice Tokyo 2020", a mai precizat multipla campioană.